終風行
作者：周麟之
朝代：宋

paragraphs: 北風駕寒萬竅號，聲如八月江上濤。
又疑大鵬上青霄，南溟水擊摶扶摇。
昆陽陣敗虎豹嘷，撼城飛瓦千兵逃。
焚輪夜起狂終朝，直憂卷屋掀重茅。
我居門巷如荒郊，衾無繢罽裘無羔，苦寒獵獵吹縕袍。
笑引藤樽漱濁醪，不妨高卧醉陶陶。
夢騎天馬騰長飈，睥睨玉臺閶闔高。
風聲詩興兩鬭豪，醉中一掃白雲謠。